b'\n_START_ARTICLE_\nBulevterij\n_START_PARAGRAPH_\nBulevterij (gr\xc5\xa1ko \xce\xb2\xce\xbf\xcf\x85\xce\xbb\xce\xb5\xcf\x85\xcf\x84\xce\xae\xcf\x81\xce\xb9\xce\xbf\xce\xbd, bouleut\xc4\x93rion), prevedeno tudi kot skup\xc5\xa1\xc4\x8dina, hi\xc5\xa1a zbora in senatna hi\xc5\xa1a, je bila stavba v starodavni Gr\xc4\x8diji, v kateri so se sestajali \xc4\x8dlani sveta (\xce\xb2\xce\xbf\xcf\x85\xce\xbb\xce\xae, boul\xc4\x93, bule) demokrati\xc4\x8dne mestne dr\xc5\xbeave. Predstavniki so se sestajali v bulevteriju, da bi se posvetovali in odlo\xc4\x8dali o javnih zadevah. Okoli Gr\xc4\x8dije in v njenih nekdanjih kolonijah je veliko ohranjenih. Ne smemo ga zamenjati s pritanejem, v katerem se je sestajal izvr\xc5\xa1ni svet skup\xc5\xa1\xc4\x8dine in je bil pogosto jedilnica (\xc4\x8dastni\xc5\xa1ka menza).\n_START_SECTION_\nAtene\n_START_PARAGRAPH_\nAtenski bule je bolj znan kot svet petstotih. Solon je ustanovil svet \xc5\xa1tiristotih leta 594 pr. n. \xc5\xa1t. kot skup\xc5\xa1\xc4\x8dino, po 100 mo\xc5\xa1kih iz vsakega od \xc5\xa1tirih atenskih plemen. Ob sprejetju nove ustave okoli leta 507 pr. n. \xc5\xa1t. je bil spremenjen v svet petstotih, 50 mo\xc5\xa1kih iz desetih novonastalih plemen. Poznali so enoletni mandat._NEWLINE_Stari bulevterij je bil zgrajen na zahodni strani Agore, pod hribom zraven Agore okoli 450 pr. n. \xc5\xa1t. Bil je skoraj kvadraten s podolgovatim predprostorom in glavno sejno sobo, veliko pravokotno sobo z lesenimi klopmi, razporejenimi v vrstah vzdol\xc5\xbe sten. Streho je podpiralo pet stebrov. Zdaj je znan kot metron (tempelj boginje matere). Ko je bil zgrajen nov bulevterij, je bil prenovljen kot tempelj._NEWLINE_Novi bulevterij je bil zgrajen zahodno od stare stavbe v poznem 5. stoletju pred na\xc5\xa1im \xc5\xa1tetjem. Bil je manj\xc5\xa1i, vendar precej izpopolnjen, z amfiteatru podobnim sistemom polkro\xc5\xbenih klopi v 12 stopnjah. Stari in novi bulevterij sta uporabljala bli\xc5\xbenji tolos.\n_START_SECTION_\nOlimpija\n_START_PARAGRAPH_\nBulevterij v Olimpiji je bil oblikovan kot zgodnji gr\xc5\xa1ki tempelj, nekak\xc5\xa1na kvadratna podkev. Imel je ve\xc4\x8dstopenjsko razporeditev sede\xc5\xbeev in je bil blizu mestne agore.\n_START_SECTION_\nDrugi\n_START_PARAGRAPH_\nDrugi ohranjeni bulevteriji so: Anemurium (Anamur, Tur\xc4\x8dija), Afrodizij (Geyre, Tur\xc4\x8dija), Argos v Gr\xc4\x8diji, Glanon (St-R\xc3\xa9my, Francija), Lemnos v Gr\xc4\x8diji, Priena (G\xc3\xbcll\xc3\xbcbah\xc3\xa7e Turun, Tur\xc4\x8dija), Mesena (Messini, Gr\xc4\x8dija), Termessos (G\xc3\xbcll\xc3\xbck Da\xc4\x9f\xc4\xb1, Tur\xc4\x8dija) in Troja (Hisarl\xc4\xb1k, Tur\xc4\x8dija).'